Zvijezda Barcelone profesionalno je sjela s novinarima, prvo za kamere pa za pisane medije, pa onda s njemačkom televizijom, potom sa španjolskim medijima, da bi zaključio s novinarom iz Engleske. Hrvatski, njemački, španjolski, engleski... Rakitić je prvi poliglot reprezentacije. A osim tih jezika, više nego dobro govori i talijanski i može se sporazumijevati i na francuskom. Najbliži mu je Perišić koji odlično govori francuski, njemački, engleski i talijanski.

– Idu me jezici (smijeh) – dobrog je raspoloženja Rakitić.

I on je potvrdio odličnu atmosferu u reprezentaciji. Srna je rekao da nikada u posljednjih 15 godina nije bila takva, Čačić je na tom planu nadvisio i Slavena Bilića.

– Bacamo se na glavu i na treningu. Nije to ono da samo govorimo ‘dobro je, dobro je’... Tajna? Ne znam, valjda se tako poklopilo, svi iza sebe imamo pozitivne sezone, igramo dobro – kaže Rakitić.

Vratio se još jednom na utakmicu s Češkom u kojoj su prokockali vodstvo od 2:0.

– Iz pola šanse zabili su nam dva gola... Nisu nam bili opasni ni u jednoj situaciji, digli su pritisak, ali bez prigoda. I onda majstor, svaka mu čast, zabije glavom s 12 metara. To tri vratara ne bi mogla obraniti. Nogomet nas je kaznio previše, ali nadam se da će nam se to vratiti – kaže Rakitić.

I Barcelona se ponekad nađe u situaciji u kakvoj je bila Hrvatska protiv Češke. Napada, dominira, bude bolja, ali pobjeda izmakne.

– Prošlo je, idemo gledati prema Španjolskoj... Evo vam jedna slična utakmica, igrao sam s Barcelonom protiv Valencije, i izgubio s 2:1 kod kuće. Imali smo 30 udaraca prema njihovim vratima, nisu znali kamo će, a na kraju su pobijedili – prisjetio se Rakitić.

Okrenuli smo se Španjolskoj, nama je to utakmica nakon koje možemo biti prvi, drugi ili treći u skupini.

– Mi razmišljamo o sebi, a Španjolska želi biti prva u skupini, neće biti kalkulacija. Imamo respekt prema njima, oni su najmoćnija reprezentacija na svijetu, ali želimo to odraditi na najbolji mogući način. Znam napamet sve o njima – kaže Rakitić.

Čuo se sa suigračem iz Barcelone Bartrom.

– Razgovarali smo, i oni znaju da im je neodlučeno dovoljno. Ne trebamo juriti ni jedni ni drugi – rekao je Rakitić.

S druge strane terena bit će Busquets i Iniesta, nedostaje treći u veznoj liniji. Nedostaje Rakitić.

– Kasno sam upoznao ženu, da je bilo ranije, možda bih postao “Raketi” (smijeh). Neka mi dodaju neku asistenciju, možda se zabune – odličnog je raspoloženja veznjak Hrvatske.

Španjolci tvrde da Iniesta neće igrati, da će dobiti odmor.

– Vidio sam da su im bile obitelji u posjeti. Neka Iniesta slobodno produži još koji dan odmora s obitelji – poručio je Rakitić.